2.2 ลักษณะการประกอบธุรกิจ

(1) ประวัติความเป็นมา

บริษัท สัมมากร จำกัด (มหาชน) ก่อตั้งมาตั้งแต่ปี 2513 เพื่อดำเนินธุรกิจพัฒนาอสังหาริมทรัพย์
ประเภทบ้านจัดสรรเพื่อการอยู่อาศัยในเขตกรุงเทพมหานคร และปริมณฑล
ส่วนใหญ่เป็นบ้านเดี่ยวพร้อมที่ดิน นโยบายของบริษัทฯ
คือการจัดสรรสร้างบ้านเพื่อขายแก่ผู้มีรายได้ระดับปานกลาง โดยเริ่มโครงการจัดสรรมาตั้งแต่ปี
2517 จนถึงปัจจุบัน ในปี 2553 บริษัทฯมีโครงการที่อยู่ระหว่างดำเนินการ 8 โครงการด้วยกัน
และมีเป้าหมายที่จะเปิดโครงการในช่วงครึ่งหลังของปี อีก 2 โครงการ

(2) การประกอบธุรกิจ

  (ก) ภาพรวมการประกอบธุรกิจ

ลักษณะการประกอบธุรกิจของบริษัทจะมุ่งเน้นการสร้างบ้านจัดสรรเป็นชุมชนขนาดกลางมีจำนวน
ตั้งแต่ 200 หลังคาเรือนขึ้นไปจนถึง 500 หลังคาเรือน ซึ่งปัจจุบันมีอยู่ 8 โครงการ คือ
สัมมากรรังสิต คลอง 2 , สัมมากร รังสิต คลอง 7, สัมมากรนิมิตใหม่, สัมมากรมีนบุรีโครงการ
1, สัมมากรมีนบุรีโครงการ 1, สัมมากรมีนบุรีโครงการ 2, สัมมากรนครอินทร์,
สัมมากรราชพฤกษ์ และสัมมากรรามคำแหง 1 ส่วนโครงการใหม่ 2 โครงการ
จะเปิดขายประมาณครึ่งหลังของปี 2553 จำนวน 1 โครงการ และปลายปี 2553 อีก 1 โครงการ

  (ข) นโยบายการดำเนินธุรกิจ

• บริษัทฯมีนโยบายการดำเนินธุรกิจเพื่อการอยู่อาศัยในลักษณะบ้านจัดสรรเป็นหลัก โดยมีลูกค้ากลุ่ม
เป้าหมายส่วนใหญ่ คือ ผู้มีรายได้ระดับปานกลางที่มีความสามารถซื้อบ้านและที่ดินในระดับราคา 2 -
5 ล้านบาท ขึ้นอยู่กับทำเล สถานที่ตั้ง และสภาพแวดล้อมของโครงการเป็นสำคัญ

• แต่ละโครงการมีแบบบ้านให้ลูกค้าเลือกประมาณ 4 - 5 แบบ
โดยบริษัทฯจะสร้างบ้านตามความต้องการของลูกค้า มีทั้งบ้านที่สร้างตามการจอง บ้านสร้างก่อนขาย
และบ้านที่สร้างเสร็จพร้อมขาย เพื่อให้ลูกค้าได้เลือกสรรตามความเหมาะสมและตามความต้องการ
บ้านแต่ละหลังใช้เวลาในการก่อสร้างประมาณ 6 - 8 เดือน

• บริษัทฯมีนโยบายสร้างบ้านจัดสรรส่วนใหญ่ในเขตกรุงเทพมหานครและปริมณฑล เช่น
จังหวัดนนทบุรี และปทุมธานี ในทำเลที่ดีมีศักยภาพ สาธารณูปโภคพร้อม การคมนาคมสะดวก
เพื่อตอบสนองความต้องการบ้านอยู่อาศัยของผู้บริโภคที่ขยายตัวเพิ่มขึ้น โดยเฉพาะในปี 2553
จะมีการพัฒนาโครงการใหม่ และขยายโครงการเดิม
เพื่อให้กิจการของบริษัทฯมีการเจริญเติบโตต่อเนื่องอย่างมีคุณภาพ
รวมทั้งได้มีการลงทุนจัดทำโครงการเสริม
เพื่อเพิ่มรายได้ประเภทค่าเช่าให้มากขึ้นโดยนำที่ดินด้านหน้าโครงการที่มีความเจริญเติบโต
และชุมชนขยายตัวใหญ่ขึ้นแล้วให้บริษัทอื่นเช่าเพื่อทำ Community Mall
ซึ่งถือว่าจะเป็นประโยชน์ที่เอื้อต่อชุมชนและยังเพิ่มรายได้ค่าเช่าให้กับบริษัทฯเพิ่มขึ้นอีกด้วย

• คุณภาพและมาตรฐานของบ้าน บริษัทฯถือเป็นเรื่องสำคัญอันดับต้นๆ
ที่จะต้องให้ความเอาใจใส่ดูแลเป็นพิเศษ นอกเหนือจากการดูแลสภาพแวดล้อมโครงการ
และงานบริการหลังการขาย เพื่อสร้างความพึงพอใจให้กับลูกค้าและผู้อยู่อาศัย
เพราะความพึงพอใจของลูกค้าที่ซื้อบ้านและอยู่อาศัยในโครงการ
มีส่วนสำคัญอย่างมากในการแนะนำและชักชวนให้เพื่อนฝูง
ญาติมิตรมาเป็นลูกค้าใหม่ของบริษัทฯอย่างต่อเนื่อง

• บริษัทฯมีเป้าหมายที่จะพัฒนากิจการของบริษัทให้เจริญเติบโตอย่างยั่งยืนและมั่นคง
โดยให้ผลตอบแทนในอัตราที่เหมาะสมแก่ผู้ถือหุ้นและผู้เกี่ยวข้องทุกฝ่าย จึงได้มีแผนการพัฒนาองค์กร
พัฒนาบุคลากร และพัฒนาผลิตภัณฑ์อย่างต่อเนื่อง
โดยเน้นคุณภาพสินค้าด้วยการเพิ่มประสิทธิภาพการควบคุมและดูแลตรวจสอบกระบวนการผลิต
โดยจะผลิตสินค้าที่ตรงตามความต้องการของตลาด และมีต้นทุนต่ำ
เพื่อให้สามารถแข่งขันกับผู้จัดสรรรายอื่นได้อย่างมีประสิทธิภาพ

การพัฒนาองค์กร 

องค์กรเป็นสิ่งสำคัญที่ต้องมีการปรับปรุงและพัฒนาตลอดเวลา
ต้องมีกระบวนการเรียนรู้และปรับตัวให้ทันยุคทันสมัย
และทันกระแสของการเปลี่ยนแปลงทั้งรูปแบบและเทคโนโลยี ประการสำคัญต้องเป็นองค์กรที่มี
เป้าหมายชัดเจน พนักงานทุกคนมีความเข้าใจและพร้อมปฏิบัติเพื่อความสำเร็จขององค์กร
มีการใช้กระบวนการพัฒนาในแนวทางของ BALANCE SCORECARD อย่างต่อเนื่อง
มีการวางเป้าหมายและกำหนดทิศทางในการพัฒนา มีการกำหนดค่าของ KPI_(S)
เพื่อเป็นหลักเกณฑ์ในการวัดประสิทธิภาพของบุคลากรและผลความสำเร็จขององค์กร
อย่างเป็นรูปธรรมพร้อมกันไปด้วย

การพัฒนาบุคลากร

ทรัพยากรบุคคลถือเป็นปัจจัยอันสำคัญอย่างยิ่งต่อความสำเร็จขององค์กร
บริษัทฯให้ความสำคัญในการพัฒนาบุคลากรให้มีความรู้ความสามารถและมีศักยภาพสูง
บุคลากรที่ดีถือเป็นทรัพยากรที่มีค่าของ องค์กร
เพราะผลงานของบุคลากรที่มีคุณภาพจะช่วยลดความสูญเสีย ลดต้นทุนการผลิต ลดค่าใช้จ่าย
และเพิ่มขีดความสามารถในการแข่งขันให้สูงขึ้น

บริษัทฯมีเป้าหมายในการส่งเสริมการเรียนรู้
และสร้างความพึงพอใจให้แก่ลูกค้าเพิ่มขึ้นโดยการพัฒนาความคิดและเพิ่มพูนความเข้าใจในธุรกิจให้บุคลากร
ทุกคน
เพื่อบุคลากรสามารถกำหนดเป้าหมายในการทำงานให้มีความสอดคล้องกับกลยุทธ์และเป้าหมายรวมขององค์กรและหน่วยงานต่างๆ
ในองค์กรก็สามารถประเมินศักยภาพของบุคลากรแต่ละคนในหน่วยงานได้

การจะมีทรัพยากรบุคคลที่มีคุณภาพจำเป็นจะต้องมีโครงการฝึกอบรมและพัฒนาบุคลากรให้มีกระบวนความคิดที่ก้าวหน้า
ทันยุคทันสมัยอย่างต่อเนื่องเหมาะสม เพื่อให้บุคลากรเป็นผู้ที่มีความรู้ มีความเข้าใจ มีคุณธรรม
มีจริยธรรม มีความสามารถ มีความสมัครสมานสามัคคี
รู้จักการทำงานเป็นทีมและมีความรับผิดชอบในการปฏิบัติงานตามภาระหน้าที่ของตน
สิ่งเหล่านี้จะเป็นปัจจัยสำคัญในการผลักดันให้กิจการของบริษัทเติบโต
และมีความเจริญก้าวหน้าได้ทันกับกระแสของการเปลี่ยนแปลงในโลกธุรกิจและตอบสนองความต้องการของผู้บริโภคในโลกของการแข่งขันได้อย่างมั่นคงและยั่งยืนตลอดไป

(3) โครงสร้างรายได้

โครงสร้างรายได้ ของบริษัท สัมมากร จำกัด (มหาชน)
ประกอบด้วยรายได้จากการขายบ้านและที่ดินเป็นหลัก ซึ่งในปี 2552 มีสัดส่วนร้อยละ 92.03
ของรายได้รวม นอกจากนั้นก็มีรายได้จากการบริการ รายได้จากการให้เช่า และรายได้อื่น
โครงสร้างรายได้ในรอบ 3 ปี ที่ผ่านมามีสัดส่วนดังนี้

  -------------------- -------- -------- -------- -------- -------- -------
  ประเภทรายได้          2550              2551              2552     

  หน่วย : ล้านบาท        รายได้    สัดส่วน    รายได้    สัดส่วน    รายได้    สัดส่วน

  การขายบ้านและที่ดิน      588.68   91.02%   603.14   90.71%   815.31   92.03

  รายได้ค่าบริการ         24.16    3.73%    29.18    4.39%    34.12    3.85

  รายได้จากการให้เช่า     25.98    4.02%    29.14    4.38%    30.88    3.48

  รายได้อื่นๆ             7.95     1.23%    3.46     0.52%    5.65     0.64

  รวมรายได้             646.77   100%     664.92   100%     885.95   100%
  -------------------- -------- -------- -------- -------- -------- -------